বাংলাদেশের অভ্যুদয়ের পরপর দেশের সংস্কৃতির নানা শাখায় নবজাগরণ লক্ষ করা যায়। চলচ্চিত্র সংসদ আন্দোলনও নতুন মাত্রা পায়। পূর্ব পাকিস্তান পর্বে এই আন্দোলনের ক্ষেত্রে যে ভিত রচনা করা হয়েছিল সেই ভিতই নব-নব চলচ্চিত্র সংসদ জন্মের পথ করে দেয়। মাহবুব জামিলের মতে, ‘ষাট দশকে যে ভিতটা তৈরি হয়েছিল, তারই ফলশ্রুতিতে …বাহাত্তর সালে এবং পরবর্তী সময়ে যে চলচ্চিত্র সংসদগুলো প্রতিষ্ঠিত হয়েছে, প্রত্যেকটা সংসদই মূলত পাকিস্তান ফিল্ম সোসাইটি অথবা ঢাকা সিনে ক্লাবের যারা নিবেদিত কর্মী ছিলেন বা নিবেদিতপ্রাণ সদস্য ছিলেন তারাই বেরিয়ে এসে কিন্তু আরেকটি সংসদ প্রতিষ্ঠা করলেন।’২৪ উল্লিখিত দুটি সংগঠনের কর্মী বা সদস্য ছাড়াও অনেকেই নতুন নতুন চলচ্চিত্র সংসদ প্রতিষ্ঠা করেছেন। ১৯৭২ থেকে আজ পর্যন্ত যতগুলো সংসদ প্রতিষ্ঠিত হয়েছে তার উদ্যোক্তাদের পরিচয় থেকেই তার প্রমাণ পাওয়া যাবে। উল্লেখ্য যে, ১৯৮০ সালের ৯ জুলাই জাতীয় সংসদে ‘ফিল্ম ক্লাবসমূহ (রেজিস্ট্রেশন ও নিয়ন্ত্রণ) আইন ১৯৮০’ পাশ হওয়ার পর চলচ্চিত্র সংসদ আন্দোলন বাধাগ্রস্ত হয় এবং বাংলাদেশ পর্বে এই আন্দোলনের প্রথম পর্যায়ের পরিসমাপ্তি ঘটে। ১৯৭১ থেকে ১৯৮০ পর্যন্ত চলচ্চিত্র সংসদ আন্দোলনের ক্ষেত্রে যেমন নানামুখী অর্জন লক্ষ করা যায়, তেমনি কিছু অতৃপ্তি, কিছু অপ্রাপ্তিও দুর্নিরীক্ষ্য নয়।